REGULAMENTUL (CE) NR. 1200/2009 AL COMISIEI
din 30 noiembrie 2009
de punere în aplicare a Regulamentului nr. 1166/2008 al Parlamentului European și al Consiliului referitor la anchetele privind structura exploatațiilor agricole și anchetele privind metodele de producție agricolă, în ceea ce privește coeficienții de unitate de șeptel și definițiile caracteristicilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1166/2008 al Parlamentului European și al Consiliului din 19 noiembrie 2008 referitor la anchetele privind structura exploatațiilor agricole și anchetele privind metodele de producție agricolă, și de abrogare a Regulamentului (CEE) nr. 571/88 al Consiliului (1), în special articolul 2 litera (b), articolul 7 alineatul (4) și articolul 11 alineatul (7),
întrucât:
(1)
Regulamentul (CE) nr. 1166/2008 stabilește un nou cadru pentru elaborarea de statistici comunitare comparabile privind structura exploatațiilor agricole și pentru o anchetă privind metodele de producție agricolă.
(2)
Coeficienții de unitate de șeptel sunt utilizați în locul numărului de animale pentru a se efectua agregări comparabile ale diferitelor categorii de animale.
(3)
Coeficienții de unitate de șeptel ar trebui să se bazeze pe un set comun de valori pentru a se asigura comparabilitatea la nivelul Comunității în ceea ce privește aplicarea cerințelor referitoare la gradul de acoperire și la precizie.
(4)
În conformitate cu articolul 2 litera (b) din Regulamentul (CE) nr. 1166/2008, este necesar să se adopte coeficienții de unitate de șeptel care să fie utilizați în anchetele privind structura exploatațiilor agricole și în ancheta privind metodele de producție agricolă.
(5)
Pentru comparabilitate, termenii aflați în lista de caracteristici trebuie să fie înțeleși și aplicați într-un mod uniform la nivelul Comunității.
(6)
În conformitate cu articolul 7 alineatul (4) din Regulamentul (CE) nr. 1166/2008, este necesară adoptarea definițiilor caracteristicilor care să fie utilizate pentru structura exploatațiilor agricole.
(7)
În conformitate cu articolul 11 alineatul (7) din Regulamentul (CE) nr. 1166/2008, este necesară adoptarea definițiilor caracteristicilor care să fie utilizate pentru ancheta privind metodele de producție agricolă.
(8)
Decizia 2000/115/CE a Comisiei din 24 noiembrie 1999 privind definițiile caracteristicilor, lista produselor agricole, excepțiile de la definiții, precum și regiunile și circumscripțiile în care se întreprind anchetele privind structura exploatațiilor agricole (2) pune în aplicare Regulamentul (CEE) nr. 571/88 al Consiliului (3). Este necesar ca respectiva decizie să fie înlocuită de prezentul regulament.
(9)
Măsurile prevăzute de prezentul regulament sunt conforme cu avizul Comitetului permanent pentru statistică agricolă înființat prin Decizia 72/279/CEE a Consiliului (4),
ADOPTĂ PREZENTUL REGULAMENT:
Articolul 1
Coeficienții de unitate de șeptel care urmează să fie utilizați în vederea aplicării cerințelor legate de gradul de acoperire și de precizie, în anchetele privind structura exploatațiilor agricole și în ancheta privind metodele de producție agricolă, sunt stabiliți în anexa I.
Articolul 2
Definițiile caracteristicilor care trebuie utilizate în anchetele privind structura exploatațiilor agricole comunitare sunt cele stabilite în anexa II.
Articolul 3
Definițiile caracteristicilor care trebuie utilizate în ancheta comunitară privind metodele de producție agricolă sunt cele stabilite în anexa III.
Articolul 4
Decizia 2000/115/CE se abrogă.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2009.